官松
作者：孔平仲
朝代：宋

paragraphs: 我行九江南，曠野圍空山。
道旁何所有，高松立巑岏。
藏標隠雲霧，秀氣凌岡巒。
橫騫却與走，怪狀千萬端。
中有清風發，能令朱夏寒。
流金五六月，方苦行路難。
騎者欲顛沛，負者面如丹。
氣息幾斷絕，至此方少寬。
消渴飲甘露，涸轍投長瀾。
迺知古人意，爲惠無窮年。
亦有被剪伐，行列頗不完。
豈非風雷變，或者盜賊繁。
土人對我嘆，云有縣長官。
爲政猛于虎，下令如走丸。
取此爲宮室，將以資宴歡。
良工操斧斤，睥睨長林間。
擇其最高大，餘者棄不觀。
千夫擁一柱，九牛力回旋。
至今空根悲，泣淚尚未乾。
彼令誠何心，緩急迷後先。
毫末至合抱，忍以頃刻殘。
萬衆所庇頼，易爲一身安。
居上恬莫問，在下畏不言。
世事類若斯，嗚呼一摧肝。